টানা দু’ঘণ্টা হাঁটার পর আমরা জল কাদামাখা ভয়ঙ্কর পাহাড়ি রাস্তা পেরিয়ে হাজির হলাম পাথরের রাজ্যে। পাথর এত বেশি যে তার ফাঁক গলিয়ে পানি আসতে বেশ কষ্ট হচ্ছে। পথিমধ্যে কিন্তু অনেক ছোটখাট ঝরনাধারাও দেখতে পাবেন। আর এসব ক্ষীণ ঝরনাধারা পানি একেবারে হিম। চলার পথে এসব ঝরনা থেকে একটু পানি নিয়ে হাতমুখ ভিজিয়ে নিলে পাবেন অনাবিল প্রশান্তি। হাঁটার পথে পাহাড়ের সুমিষ্ট আখ খেয়ে তৃষ্ণা মিটিয়েছি। এবার ক্ষুধা মেটানোর পালা। সঙ্গে দরকার এনার্জি। মং ব্যাগ থেকে কলা বের করলো। একেকজন মুহূর্তে খেয়ে নিলাম তিন চারটি করে। তারপর পাথরে নেমে উপভোগ করলাম অনাবলি সৌন্দর্য। এরমধ্যে আমাদের ফটোগ্রাফার নূর ভাইয়ের দেখা নেই। পরে আবিষ্কার করলাম পাথরের মধ্যে শুয়ে, বসে কতরকম ভঙ্গিতে ছবি তোলায় ব্যস্ত তিনি। আমাদের বার বার মনে হচ্ছিল ডিসকভারি, ন্যাশনাল জিওগ্রাফিতে দেখা ছোট নদী, দু’পাশে ঝুলে থাকা বড় বড় গাছের ডাল, তার মাঝ দিয়ে হেঁটে যাচ্ছে অভিযাত্রীরা…আরও অনেককিছু। মাঝে মাঝে পড়ছে আবার ছোট বড় পাথর রাজ্য। এরই মধ্যে আবার বিভিন্ন প্রজাতির পাখির ডাক, বুনো সুন্দর ফুল। সব পেছনে রেখে আবার হাঁটা শুরু করলাম। হাতে সবার বাঁশের লাঠি। দু’টি কারণে। প্রথমত, বুনো গাছপালা সরানো। দ্বিতীয়ত, শব্দ করে চলা, যাতে সাপ বা অন্য কোনো হিংস্র জন্তু সতর্ক হয়ে যায়। যত এগুচ্ছি পথ যেন তত দুর্গম হয়ে উঠছে। কাজেই কাছে ভারি ব্যাগ তো রাখবেনই না, আর পায়ের জুতাটা হতে হবে আরামদায়ক। এক্ষেত্রে কেডস না পরে বান্দরবান থেকে আরামদায়ক প্লাস্টিকের বেল্ট জুতা কিনে নিতে পারেন দুই-তিনশ’ টাকায়। কারণ আপনাকে বারবার পানি পেরুতে হবে। আরেকটু এগুতেই গম্ভীর জলের আর্তনাদ কানে এলো। কানে পেতে বোঝার চেষ্টা করলাম সত্যি কি নাফাকূমের কাছাকাছি এসে গেলাম! পা-ও তখন আর চলছে না কারো। আশার আলো দেখে একটু এগিয়েই দেখা পেলাম নাফাকূমের। তখন বর্ষা ছিল না। তাই নাফখূম জলপ্রপাতের প্রবাহ অত বেশি ছিল না। তবু তার গম্ভীর শান্ত ভাবটা উপভোগ করার মতো। ঘোলা নয়, স্বচ্ছ কাচের মতো জল বইছে অঝোর ধারায়। গাইড মং পৌঁছা মাত্রই জামা খুলে লাফিয়ে পড়লো নাফাখূমের জলে। আমরা তো অবাক! মানুষ এভাবে লাফানোর সাহস করে এমন জায়গায়! কিন্তু তার লাফানো দেখে আমরা কেউ কিন্তু স্থির থাকতে পারলাম না। অথচ কেউ অতিরিক্ত পোশাক আনিনি। কি আর করা! মং আমাদের সাহস দিলো। টি-শাট খুলে আমরা প্রথমটায় লাফ দিলাম না। কিন্তু নেমে গেলাম পাথর বেয়ে জলে। অদ্ভুত শীতল স্বচ্ছ জলে অবগাহন। প্রশান্তির জল, স্বর্গীয় অনুভূতি। যেন ওপর থেকে পড়া জলে মুছে যাচ্ছে সব গ্লানি। আমরা জলকেলিতে এতই মগ্ন ছিলাম যে কিছুক্ষণের জন্য বোধহয় ভুলেই গেলাম আমাদের সঙ্গে নূর ভাইও এসেছেন। ভুল ভাঙলো তার চিৎকারে। আমাদের হৈচৈতে তিনি নাকি ছবি তুলতে পারছেন না। বার বার তার ফ্রেমেরে মধ্যে আমরা। অগত্যা, আমাদের কিছু সময়ের জন্য উঠে পড়তে হলো। কিছু ছবিও তুললাম। এরই মধ্যে মং আবার লাফ দিলো। শুধু তাই নয়, পাথরের বড় বড় ফোঁকরে হাত গলিয়ে দিয়ে বললো দেখি মাছ পাই কিনা। তাতে মাছ না পেলেও অনেক বড় বড় মাছের দেখা মিললো এখানকার স্বচ্ছ জলে। এখানে এসে জানলাম ‘নাফা’ একপ্রকার মাছ আর ‘খূম’ অর্থ গর্ত। অর্থাৎ নাফাখূমের অর্থ দাঁড়ায় মাছের গর্ত। এবার আমাদেরও শখ হলো লাফানোর। রেডি ওয়ান টু থ্রি… বলেই দিলাম লাফ। নূর ভাই ক্যামেরাবন্দীও করলেন সে মুহূর্ত। আমাদের লাফালাফি ঝাঁপাঝাঁপি দেখে কিন্তু নূর ভাইও শেষ পর্ন্ত ক্যামেরা নিয়ে মশগুল থাকতে পারলেন না। নেমে গেলেন গামছা পরেই। তারপর সবাই মিলে কিছুক্ষণ হৈ চৈ করে উঠে পড়লাম। ভেজা কাপড়েই এখন আমাদের থাকতে হবে তিন চার ঘণ্টা। নাফাখূমের উৎস পথ ধরে ২০ মিনিট হাঁটলেই তকরা পাড়া। আমাদের পানি শেষ। ক্ষুধা লেগেছে অনেক। ফিরে না গিয়ে হাঁটা শুরু করলাম তকরা পাড়ার উদ্দেশ্যে। মংয়ের কাছে সবই পরিচিতি। অনেকবার এসেছেন তিনি। গিয়ে উঠলাম তকরা ত্রিপুরার মাচাংঘরে। সেখানে তৃষ্ণা মিটিয়ে গাছে ঝুলে থাকা আম লাফিয়ে লাফিয়ে পেড়ে খেলাম। মাঝে মাঝে কাটার সময় পাওয়া গেল না, খেয়ে ফেললাম ফাটিয়ে। এবার ফেরার পালা। মনে ওঠা মাত্রই কষ্ট শুরু হলো। আবার হাঁটতে হবে তিন-চার ঘণ্টা! কিন্তু এ কষ্টটাকে কষ্ট মনে হবে না যদি চলার পথের দু’এক জন মানুষকে দেখেন। তিন ঘণ্টার পাহাড়ি পথ হেঁটে চাল-তরাকারির বোঝা মাথায় নিয়ে বাজার করে ফিরছেন তারা। হয়তো এটা দিয়েই চলতে হবে তাদের পুরো সপ্তাহ। এটা তাদের নিয়মিত রুটিন। চলার পথের কষ্ট আমাদের উবে গেল এই মানুষগুলোকে দেখে। পথও যেন ছোট হয়ে এলো। শুধু পথিকের আশ্রয় নেওয়ার জন্য নির্মিত দু’একটি টং ঘরে দু’পাঁচ মিনিট বিশ্রাম নিয়ে ফিরে এলাম রেমাক্রি বাজারে।